b'\n_START_ARTICLE_\nHorizontni koordinatni sistem\n_START_PARAGRAPH_\nHorizontni koordinatni sistem je eden izmed nebesnih koordinatnih sistemov, ki za dolo\xc4\x8danje polo\xc5\xbeaja nebesnih teles uporablja ravnino horizonta, ki poteka pravokotno na smer proti nadglavi\xc5\xa1\xc4\x8du (zenitu) opazovalca._NEWLINE_Koordinate nebesnih teles v tem sistemu so odvisne od polo\xc5\xbeaja opazovalca, zato tak\xc5\xa1no vrsto nebesnih koordinatnih sistemov imenujemo tudi krajevni (mestni) koordinatni sistemi.\n_START_SECTION_\nZna\xc4\x8dilnosti\n_START_PARAGRAPH_\nHorizontni koordinatni sistem je vezan na Zemljo. Koordinate v tem sistemu se spreminjajo z gibanjem nebesnega telesa po nebu. Ker so koordinate v horizontnem sistemu vezane na lokalno obzorje, ima isto telo za opazovalce na razli\xc4\x8dnih lokacijah na Zemlji tudi razli\xc4\x8dne vrednosti altitude in azimuta. _NEWLINE_Vse velja samo za geometrijsko obzorje: to je obzorje, ki bi ga opazovalec videl na morski gladini na idealno gladki povr\xc5\xa1ini Zemlje brez atmosfere. V resnici ima obzorje (kot ga vidimo) vedno negativno altitudo, ki postaja absolutno ve\xc4\x8dja, \xc4\x8de se dvigujemo. Dodatno je potrebno zaradi loma svetlobe (refrakcija)  dodati \xc5\xa1e 0,5\xc2\xb0 k tej vrednosti.'